钦定古今图书集成/明伦汇编/官常典/第514卷 > 陈敏
## 钦定古今图书集成/明伦汇编/官常典/第514卷 > 陈敏

按《宋史》本传：“敏字元功，赣之石城人。父皓，有才武。建
炎末，以破赣贼李仁功，补官至承信郎。敏身长六尺
馀，精骑射，积官至忠靖郎。以杨存中荐，擢阁门祇候。
时闽地多寇，殿司兵往戍，率不习水土。至是，始募三
千兵置左翼军，以敏为统制，漳州驻札。敏按诸郡要
害凡十有三处，悉分兵扼之，盗发辄获。赣州齐述据”
城叛，啸聚数万，将弃城南寇。敏闻之曰：“赣兵精劲善
走，崄若朝廷发兵未至，万一奔冲，江湖、闽、广骚动矣。”
不俟命，领所部驰七日，径抵赣，围其城。逾月，朝廷命
李耕以诸路兵至，破之。累功授右武大夫，封武功县
男，领兴州刺史。召赴阙，高宗见其状貌魁岸，除破敌
军统制。寻丁母忧，诏起复，以所部驻太平州。绍兴三
十一年，金主亮来攻，成闵为京湖路招讨使，以敏军
隶之，升马司统制，军于荆、汉间。敏说闵曰：“金人精骑
悉在淮，汴都必无守备。若由陈、蔡径𢭏大梁，溃其腹
心，此救江、淮之术也。”不听，从闵还驻广陵。时金兵尚
未渡淮，敏又说闵邀其归师，复不听。敏遂移疾归姑
孰。孝宗即位，张浚宣抚江、淮，奏敏为神劲军统制。浚
视师，改都督府武锋军都统制。朝廷遣李显忠北伐，
浚欲以敏偕行，敏曰：“盛夏兴师非时，且金人重兵皆
在大梁，我客彼主，胜负之势先形矣，愿少缓。”浚不听，
令敏屯盱眙。显忠至符离，果失律，敏遂入泗州守之。
金人议和，诏敏退守滁阳。敏请于朝，谓滁非受敌之
所，改戍高邮，兼知军事。与金人战射阳湖，败之，焚其
舟，追至沛城，复败之。乾道元年，迁宣州观察使，召除
主管侍卫步军司公事。居岁馀，敏抗章曰：“久任周庐，
无以效鹰犬，况敌情多诈，和不足恃。今两淮无备，臣
乞以故部之兵再戍高邮，仍请更筑其城。”乃落常阶，
除光州观察使，分武锋为四军，升敏为都统制，兼知
高邮军事，仍赐筑城屯田之费。敏至郡，板筑高厚，皆
增旧制，自宝应至高邮，按其旧作石鿎十二所，自是
运河通泄，无冲突患。四年，北界人侍旺叛于涟水军，
密款本朝，称结约山东十二州豪杰起义，以复中原。
上以问敏，敏曰：“旺欲假吾国威以行劫尔，必不能成
事，愿勿听。”适屯田统领官与旺交通，旺败，金有间言，
上知非敏罪，乃召敏为左骁卫上将军。言事者议欲
戍守清河口，敏言：“金兵每出清河，必遣人马先自上
流潜渡。今欲必守其地，宜先修楚州城池。盖楚州为
南北襟喉，彼此必争之地。长淮二千馀里，河道通北
方者五，清、汴、涡、颍、蔡是也；通南方以入江者，惟楚州
运河耳。北人舟舰自五河而下，将谋渡江，非得楚州
运河，无缘而达。昔周世宗自楚州北神堰凿老鹳河，
通战舰，以入大江，南唐遂失两淮之地。由此言之，楚
州实为两朝司命，愿朝廷留意。”及是再出守高邮，乃
诏与楚州守臣左祐同城楚州。祐卒，遂移守楚州。北
使过者观其雉堞坚新，号“银铸城”，以归正人二百家
逃归，降授忠州团练使，罢为福建路总管，改江西路
总管，赣州驻札。月馀，朝廷命往福州拣军，又命还豫
章教阅江西团结诸郡人马。俄提举佑神观，仍奉朝
请，继复蕲州防御使，再除武锋军都统制，兼知楚州，
复光州观察使，以疾卒。特赠庆远军承宣使。